Οξείες επιδράσεις του ηλεκτρονικού τσιγάρου στην πνευμονική λειτουργία και στους εκπνεόμενους φλεγμονώδεις μεσολαβητές σε ασθενείς με βρογχικό άσθμα
Authors: Κωτούλας Σεραφείμ-Χρυσοβαλάντης 
Published: March 2022

Εισαγωγή: Το ηλεκτρονικό τσιγάρο είναι ένα νέο προϊόν που κυκλοφόρησε σαν εναλλακτική προς το συμβατικό τσιγάρο. Οι επιδράσεις του στην ανθρώπινη υγεία δεν έχουν διερευνηθεί ακόμα σε βάθος, ειδικά σε συγκεκριμένους πληθυσμούς όπως οι ασθενείς με άσθμα. Η τρέχουσα βιβλιογραφία υποδεικνύει ότι πολλά συστατικά του ηλεκτρονικού τσιγάρου μπορεί να συμβάλουν στην παθογένεση του άσθματος. Η πνευμονική λειτουργία φαίνεται να επιδεινώνεται με τη χρήση του ηλεκτρονικού τσιγάρου ενώ η φλεγμονή των αεραγωγών μεταβάλλεται, με την επιδείνωση της Th2 φλεγμονής να είναι η πιο προεξέχουσα. Το ηλεκτρονικό τσιγάρο επιδεινώνει τα συμπτώματα, το ρυθμό και τη σοβαρότητα των παροξύνσεων του άσθματος, ενώ τα στοιχεία υποδεικνύουν ότι η αποτελεσματικότητά του σαν εργαλείο διακοπής του καπνίσματος μάλλον είναι περιορισμένη. Σκοπός: Ο σκοπός αυτής της μελέτης ήταν να διερευνήσει τις οξείες μεταβολές στην πνευμονική λειτουργία και στη φλεγμονή των αεραγωγών μετά τη χρήση του ηλεκτρονικού τσιγάρου σε ασθενείς με άσθμα σε σύγκριση με υγιείς καπνιστές. Μέθοδοι: Επιλέξαμε τυχαία 25 καπνιστές που είχαν σταθερό άσθμα λαμβάνοντας ‘‘βήμα 3’’ θεραπεία σύμφωνα με τις κατευθυντήριες οδηγίες της Global Initiative for Asthma (GINA) χωρίς άλλες συννοσηρότητες και 25 υγιείς καπνιστές με αντίστοιχα βασικά χαρακτηριστικά με τους ασθματικούς ασθενείς. Οι συμμετέχοντες υπεβλήθησαν σε δοκιμασίες πνευμονικής λειτουργίας (PFTs), παλμική ταλαντωσιμετρία (IOS), μέτρηση του εκπνεόμενου μονοξειδίου του αζώτου τους (FeNO) και συγκέντρωση του εκπνεόμενου συμπύκνωμα του αέρα τους (EBC) πριν και μετά τη χρήση ενός ηλεκτρονικού τσιγάρου με νικοτίνη για 5 λεπτά. Από το EBC, μετρήθηκαν το pH του και οι συγκεντρώσεις των ιντερλευκινών 1b, 4, 5, 6, 8, 10, 13, 17A (IL-1b, IL-4, IL-5, IL-6, IL-8, IL-10, IL-13, IL-17A), του παράγοντα νέκρωσης όγκων-άλφα (TNF-a), του 8-ισοπροστάνιου (ISO8) και του λευκοτριενίου B4 (LTB4). Αποτελέσματα: Ο λόγος του βίαια εκπνεόμενου όγκου στο 1 δευτερόλεπτο / τη βίαια ζωτική χωρητικότητα (FEV1 / FVC), η μέγιστη εκπνευστική ροή (PEF) και ο εφεδρικός εκπνευστικός όγκος (ERV) επιδεινώθηκαν στους ασθενείς με άσθμα μετά τη χρήση του ηλεκτρονικού τσιγάρου κατά 0.61% (p = 0.040), 0.46 L/s (p = 0.003) και 0,15 L (p = 0.051) αντίστοιχα. Η διαχυτική ικανότητα του πνεύμονα επίσης επιδεινώθηκε μετά τη χρήση του ηλεκτρονικού τσιγάρου. Οι ολικές αναπνευστικές αντιστάσεις στα 5 Hz και οι αντιστάσεις στα 5, 10, 15, 20, 25 και 35 Hz αυξήθηκαν και στις δύο ομάδες. Το FeNO και το pH του EBC αυξήθηκαν στους ασθενείς με άσθμα μετά τη χρήση του ηλεκτρονικού τσιγάρου κατά 3.60 ppb (p = 0.001) και 0.15 (p = 0.014), ενώ μειώθηκαν στην ομάδα ελέγχου κατά 3.28 ppb (p < 0.001) και 0.12 (p = 0.064) αντίστοιχα. Οι συγκεντρώσεις των IL-1b, IL-8, IL-10, IL-13, IL-17A, TNF-a και ISO8 στο EBC αυξήθηκαν στην ομάδα του άσθματος μετά τη χρήση του ηλεκτρονικού τσιγάρου, κάτι που δε συνέβη στην ομάδα ελέγχου, ενώ οι αλλαγές στις συγκεντρώσεις των IL-1b και IL-4 πριν και μετά το ηλεκτρονικό τσιγάρο μεταξύ των δύο ομάδων διέφεραν σημαντικά (p = 0.017 και p = 0.009 αντίστοιχα). Συμπεράσματα: Τόσο η πνευμονική λειτουργία όσο και η φλεγμονή των αεραγωγών επιδεινώνονται οξέως μετά τη χρήση του ηλεκτρονικού τσιγάρου από τους ασθματικούς ασθενείς, ενώ στην ομάδα ελέγχου των υγιών καπνιστών τα αντίστοιχα αποτελέσματα δεν ήταν της ίδιας βαρύτητας.